Houtbaai-strand weer oopHoutbaai. (Foto: Elaine Krige) Die strand by Houtbaai is Saterdag weer oop vir die publiek. Die Kaapstad-munisipaliteit het in ŉ verklaring strandgangers bedank vir hul samewerking toe die strand tydelik gesluit moes word oor rioolverwante kwessies. Monsters wat geneem is om die gehalte van die water te toets, het daarop gedui dat die vlakke binne die minimum vereiste val vir ontspanningsaktiwiteite – soos bepaal deur die nasionale riglyne vir die gehalte van kuswater. Die kennisgewingbord oor ŉ gesondheidswaarskuwing word ook verwyder. “Die stad vra om verskoning vir enige ongerief en bedank die publiek vir hul samewerking in dié tyd.” Maroela Media het vroeër berig die strand is tydelik gesluit as ŉ voorsorgmaatreël. ŉ Ondersoek het bevind dat rioolpype en ŉ stormwaterpyp (wat onwettige rioolverbindings gehad het) versper is met voorwerpe soos afval, lappe, matte, blikkies, beendere van diere, klippe, stukke baksteen en selfs eetgerei. Die departemente van paaie en infrastruktuur en water en sanitasie het saam die blokkasie getakel en die pype skoongemaak. Die munisipaliteit monitor steeds die situasie. “Hierdie benadruk die stad se versoek aan alle inwoners om nie enige afval in die rioolstelsel te gooi nie. Moenie enigiets anders buiten menslike ontlasting en toiletpapier wegspoel nie. Maak van die stad se afvaldienste gebruik om van enige ander rommel ontslae te raak.” Inwoners word ook versoek om dadelik enige blokkasies of rioolgate wat oorvloei aan te meld sodat dit skoongemaak kan word.